**โรคติดต่ออุบัติใหม่ที่สำคัญในปี 2560 ที่มีการแพร่ระบาดในปัจจุบัน**

 ได้แก่ โรคไข้หวัดนก โรคไข้หวัดใหญ่ และโรคเมอร์ส การเกิดโรคอุบัติใหม่ทั้ง 3 โรค มีความเสี่ยงการติดเชื้อที่แตกต่างกันตามแหล่งการเกิดไวรัสนั้น เช่น โรคไข้หวัดนก     เกิดจากสัตว์ปีกเป็นพาหะนำโรค โรคไข้หวัดใหญ่ เกิดจากเชื้อไวรัส 3 ชนิด คือ ชนิด A B C และและโรคเมอร์สเป็นโรคที่เกิดจากประเทศแถบตะวันออกกลาง  มีความเสี่ยงที่จะพบในประเทศไทยจากการที่คนไทยเดินทางไปประกอบพิธีทางศาสนา ทั้งนี้ เมื่อมีผู้ติดเชื้อโรคติดต่ออุบัติใหม่ การแพร่เชื้อนั้นมักแพร่กระจายผ่านละอองฝอยน้ำมูก น้ำลาย จากการไอ จาม ของผู้ป่วย ทำให้สามารถแพร่กระจายให้กับบุคลากรที่ดูแลใกล้ชิดกับผู้ป่วยได้

            โรคไข้หวัดใหญ่ : เกิดจากเชื้อไวรัส 3 ชนิด คือ A B และ C ความเสี่ยงพบได้ทั่วโลกในแถบอบอุ่น ไข้หวัดใหญ่ที่เกิดขึ้นในฤดูหนาวในแถบซีกโลกเหนือ พบได้ในระหว่างเดือนพฤศจิกายนถึงเดือนเมษายน และซีกโลกใต้ พบในระหว่างเดือนพฤษภาคมถึงเดือนตุลาคม ส่วนในเขตร้อนการเกิดโรคไข้หวัดใหญ่ตามฤดูการไม่ชัดเจน อาจพบไข้หวัดใหญ่ระบาดได้ตลอดปี **สำหรับในประเทศไทย**มักพบการระบาดเป็นช่วงๆ โดยเฉพาะในฤดูฝนและฤดูหนาว อาการของโรคหลังจากได้รับเชื้อไวรัสไข้หวัดใหญ่เข้าสู่ร่างกาย ประมาณ 1-3 วัน ผู้ป่วยจะมีอาการน้ำมูกไหล ไอ เจ็บคอ มีไข้สูง ปวดศีรษะ อ่อนเพลีย ปวดเมื่อยตามตัว บางรายอาจมีอาการรุนแรง เช่น ปอดบวม การรักษาในเบื้องต้น ควรกินยาลดไข้ เช็ดตัวด้วยน้ำธรรมดา พักผ่อนมากๆ ในที่ที่มีอากาศถ่ายเทได้สะดวก รับประทานอาหารอ่อน และควรเป็นอาหารที่ปรุงสุกใหม่ๆ หากอาการไม่ดีขึ้นภายใน 2 วัน หรือหอบ เหนื่อย ควรรีบพบแพทย์ทันที

   โรคไข้หวัดนก : เกิดจากเชื้อไวรัสสายพันธุ์ H5N1 H5N6 และ H7N9 ซึ่งความเสี่ยงมาจากการเคลื่อนย้ายสัตว์ปีกบริเวณชายแดน การเคลื่อนย้ายไก่พื้นเมือง ไก่ชน พื้นที่ทีมีสัตว์ปีกหนาแน่น พื้นที่พบสัตว์ปีกป่วยตายผิดปกติเป็นจำนวนมาก อาการของโรคเมื่อได้รับเชื้อประมาณ 2-8 วัน ผู้ป่วยจะมีอาการคล้ายไข้หวัดใหญ่ โดยเฉพาะเด็ก ผู้สูงอายุ และผู้มีโรคประจำตัว มักมีอาการรุนแรง ได้แก่ ปอดอักเสบ ทั้งนี้ หากมีอาการเหล่านี้หลังจากสัมผัสสัตว์ปีก ควรรีบพบแพทย์ การควบคุมการระบาดของโรคในสัตว์ปีกต้องเฝ้าระวังการติดเชื้อ ป้องกันการสัมผัสเชื้อในประชาชนกลุ่มเสี่ยง ให้ความรู้ความเข้าใจที่ถูกต้องเพื่อลดความตระหนก รักษาผู้ป่วยที่ติดเชื้อในสถานพยาบาล

            โรคเมอร์ส เป็นโรคที่เกิดในประเทศแถบตะวันออกกลาง เกิดจากเชื้อไวรัสโคโรนา (MERS-CoV)  ความเสี่ยงที่จะพบในประเทศไทยจากการที่คนไทยเดินทางไปประกอบพิธีทางศาสนา นักท่องเที่ยวหรือนักธุรกิจที่เดินทางไปประเทศแถบตะวันออกกลาง อาการของโรคมักมีอาการคล้ายกับผู้ป่วยไข้หวัดใหญ่ บางรายพบอาการทางระบบทางเดินอาหารร่วมด้วย เช่น ท้องเสีย ในผู้ป่วยที่มีอาการรุนแรงอาจมีภาวะการหายใจล้มเหลว ทั้งนี้ ต้องใช้การยืนยันเชื้อจากการตรวจทางห้องปฏิบัติการร่วมด้วย การแพร่ติดต่อสามารถแพร่กระจายให้กับบุคลากรที่ดูแลใกล้ชิดกับผู้ป่วยได้ บางรายมีประวัติสัมผัสกับสัตว์และดื่มน้ำนมดิบจากสัตว์ โดยเฉพาะอย่างยิ่งจากอูฐ   การรักษาตามอาการแบบประคับประคอง ยังไม่มีวัคซีน และยารักษาที่จําเพาะตามอาการ  การควบคุมโรคเมอร์ส จะต้องมีการคัดกรองนักท่องเที่ยวหรือผู้ที่เดินทางมาจากประเทศที่มีการระบาด สำหรับประชาชนทั่วไป ควรหลีกเลี่ยงการเข้าไปในสถานพยาบาลในช่วงที่มีการระบาดของโรค หลีกเลี่ยงการใกล้ชิดกับผู้ป่วยระบบทางเดินหายใจหรือผู้ที่มีอาการไอหรือ

**อย่างไรก็ตาม เพื่อเป็นการหลีกเลี่ยงและป้องกันโรคอุบัติใหม่ที่ระบาด วิธีการป้องกันที่ดีที่สุดนั้น ควร**ปฏิบัติตามสุขอนามัย กินร้อน ช้อนกลาง ล้างมือบ่อยๆด้วยน้ำและสบู่ หมั่นออกกำลังกายอย่างสม่ำเสมอให้มีสุขภาพร่างกายที่แข็งแรง ทั้งนี้ โรคอุบัติใหม่บางชนิดสามารถรักษาหายเองได้ โดยการดูแลรักษาตามอาการเบื้องต้น หากมีอาการไข้ ไอ จาม มีน้ำมูก เจ็บคอ ควรหลีกเลี่ยงการสัมผัสคลุกคลีกับบุคคลภายในครอบครัวหรือบุคคลอื่น เพื่อลดการแพร่กระจายเชื้อ เมื่อรักษาตามอาการแล้วไม่ดีขึ้น ควรรีบพบแพทย์โดยทันที พร้อมแจ้งประวัติการสัมผัสหรือการเดินทาง ทั้งนี้ท่านสามารถสอบถามข้อมูลเพิ่มได้ที่ สำนักโรคติดต่ออุบัติใหม่ กรมควบคุมโรค โทรศัพท์หมายเลข 0 2590 3159 สายด่วนกรมควบคุมโรค 1422 หรือทางเว็บไซต์ [http://beid.ddc.moph.go.th](http://beid.ddc.moph.go.th/)